Document ID: 32012R0569

REGOLAMENT TA’ IMPLIMENTAZZJONI TAL-KUMMISSJONI (UE) Nru 569/2012
tat-28 ta’ Ġunju 2012
li jissospendi temporanjament id-dazji doganali fuq l-importazzjoni ta’ ċerti ċereali għas-sena tas-suq 2012/2013
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u b'mod partikolari l-Artikolu 187 tiegħu, flimkien mal-Artikolu 4 tiegħu,
Billi:
(1)
Għall-promozzjoni tal-provvista taċ-ċereali fis-suq Komunitarju matul l-aħħar sitt xhur tas-sena tas-suq 2011/2012, ir-Regolament ta' Implimentazzjoni tal-Kummissjoni (UE) Nru 1350/2011 (2) issospenda, sat-30 ta Ġunju 2012, id-dazji doganali fuq il-kwoti tariffarji tal-importazzjoni tal-qamħ komuni ta’ kwalità baxxa u medja u tax-xgħir għall-għalf li nfetħu permezz tar-Regolamenti tal-Kummissjoni (KE) Nru 1067/2008 (3) u (KE) Nru 2305/2003 (4) rispettivament.
(2)
Fuq il-bażi tal-komunikazzjoni li saret skont l-Artikolu 3(3) tar-Regolament (KE) Nru 2305/2003, il-Kummissjoni, bir-Regolament ta’ Implimentazzjoni (UE) Nru 20/2012 (5) issospendiet, b’seħħ mis-6 ta’ Jannar 2012, fis-13:00, ħin ta’ Brussell, il-ħruġ ta’ liċenzji għall-importazzjoni skont il-kwota msemmija fl-Artikolu 1(1) tar-Regolament (KE) Nru 2305/2003 għall-perjodu attwali tal-kwota tariffarja.
(3)
Il-prospettivi tal-iżvilupp fis-suq taċ-ċereali għall-bidu tas-sena tas-suq li jmiss, jiġifieri l-2012/2013, jissuġġerixxu li l-prezzijiet se jibqgħu għoljin, meta wieħed iqis il-livelli baxxi tal-istokkijiet u l-istat attwali tal-istimi tal-Kummissjoni għall-kwantitajiet li se jkunu disponibbli effettivament mill-ħsad tal-2012. Sabiex tiġi ffaċilitata ż-żamma tal-flussi tal-importazzjoni meħtieġa biex jinżamm il-bilanċ fis-suq tal-Unjoni Ewropea, jeħtieġ għalhekk li tkun żgurata kontinwità fil-politika tal-importazzjoni taċ-ċereali billi tinżamm, sal-31 ta’ Diċembru 2012, is-sospensjoni temporanja tad-dazji doganali fuq l-importazzjoni tal-qamħ komuni għas-sena tas-suq 2012/2013, għall-kwoti tariffarji miftuħa bir-Regolament (KE) Nru 1067/2008. Minħabba li l-ħruġ tal-liċenzji għall-importazzjoni tax-xgħir ġie sospiż sal-31 ta’ Diċembru 2012, is-sospensjoni tad-dazji doganali għall-prodott imsemmi tul l-istess perjodu ma tibqax neċessarja.
(4)
Barra minn hekk, l-operaturi m’għandhomx jiġu ppenalizzati f’każijiet fejn il-kunsinna taċ-ċereali diġà tkun intbagħtet għall-importazzjoni fl-Unjoni. F'dan ir-rigward, għandu jitqies il-ħin meħtieġ għat-trasport u biex l-operaturi jitħallew iqiegħdu fiċ-ċirkulazzjoni libera ċ-ċereali skont l-iskema ta' sospensjoni tad-dazji doganali previsti f'dan ir-Regolament, għall-prodotti kollha fejn it-trasport dirett lejn id-destinazzjoni fl-Unjoni jkun inbeda, mhux aktar tard mill-31 ta' Diċembru 2012. Għandha tiġi stabbilita wkoll l-evidenza li trid tingħata biex tiġġustifika t-trasport dirett lejn l-Unjoni u d-data ta’ meta t-trasport ikun inbeda.
(5)
Sabiex tkun żgurata ġestjoni effiċjenti tal-proċedura għall-ħruġ tal-liċenzji tal-importazzjoni mill-1 ta' Lulju 2012 ’il quddiem, dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
(6)
Il-Kumitat ta’ Ġestjoni għall-Organizzazzjoni Komuni tas-Swieq Agrikoli, ma tax opinjoni fil-limitu taż-żmien stabbilit mill-President tiegħu
ADOTTAT DAN IR-REGOLAMENT:
Artikolu 1
1. L-applikazzjoni tad-dazji doganali fuq l-importazzjoni tal-qamħ komuni skont il-kodiċi tan-NM 1001 99 00, ta' kwalità partikolari barra l-kwalità għolja skont id-definizzjoni fl-Anness II tar-Regolament tal-Kummissjoni (UE) Nru 642/2010 (6), hija sospiża għas-sena tas-suq 2012/2013, għall-importazzjonijiet kollha li jsiru skont il-kwoti tariffarji bid-dazju mnaqqas miftuħa permezz tar-Regolament (KE) Nru 1067/2008.
2. Fejn it-trasport taċ-ċereali msemmija fil-paragrafu 1 ta’ dan l-Artikolu jsir direttament lejn destinazzjoni fl-Unjoni, u dan it-trasport ikun inbeda sa mhux aktar tard mill-31 ta’ Diċembru 2012, is-sospensjoni tad-dazji doganali skont dan ir-Regolament għandha tibqa’ tgħodd għall-finijiet tar-rilaxx tal-prodotti kkonċernati għaċ-ċirkulazzjoni libera.
Għandha tiġi pprovduta evidenza tat-trasport dirett lejn l-Unjoni u tad-data meta t-trasport ikun inbeda, b’mod li jissodisfa lill-awtoritajiet kompetenti, permezz tad-dokument oriġinali tat-trasport.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Lulju 2012 sal-31 ta’ Diċembru 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-28 ta’ Ġunju 2012.

Labels: 3
17
6